Vrou vas ná moord op haar manTiziano Ciciliato. Foto: Facebook Kol. Leonard Hlathi, woordvoerder van die polisie, sê Botma, Anna Mukwana (51), Dina Mukwana (45), Hendrik Chego (29), Mbuso Khoza (29), Lucas Letesebe (34) en Doctor Tlou (30) het Donderdag in die Middelburg-landdroshof verskyn op aanklag van moord en sameswering tot moord. Beeld het Woensdag berig dat Ciciliato Maandagaand in sy huis in Middelburg vermoor is terwyl Botma en die egpaar se dogter gaan roomys koop het. Hy is met ŉ skerp voorwerp in die bors gesteek en vermoedelik gewurg. Hlathi sê dit het intussen aan die lig gekom dat Botma glo vir Anna, die egpaar se huiswerker, en haar suster Dina gevra het om iemand te kry om haar man te vermoor. Die Mukwana-susters het glo die vier manlike verdagtes gekontak waarna hulle glo die moord gepleeg het. Hlathi sê die mans het elektriese toerusting uit die huis gesteel om dit soos ŉ gewapende roof te laat lyk. Die verdagtes sal weer op 14 Februarie in die hof verskyn wanneer hulle om borg sal aansoek doen.